Έρωτας δίχως αύριο

Το ***Έρωτας δίχως αύριο*** (Πρωτότυπος τίτλος: *Against All Odds*) είναι Αμερικανική νεο-νουάρ ρομαντική ταινία θρίλερ του 1984 σε σκηνοθεσία Τέιλορ Χάκφορντ και σενάριο του Έρικ Χιουζ, βασισμένο στο μυθιστόρημα "Build My Gallows High" του Ντάνιελ Μέινγουορινγκ που δημοσιεύθηκε το 1946. Το ίδιο μυθιστόρημα είχε προηγουμένως διασκευαστεί το 1947 για το *[[Αμαρτωλοί και δολοφόνοι]]* (Out of the Past), ένα φιλμ νουάρ στο οποίο η Τζέιν Γκριρ υποδύθηκε τη μοιραία γυναίκα. Πρωταγωνιστούν οι Ρέιτσελ Γουάρντ, Τζεφ Μπρίτζες, Τζέιμς Γουντς με τους Τζέιν Γκριρ, Άλεξ Καρράς, Ρίτσαρντ Γουίντμαρκ και Ντόριαν Χάργουντ να είναι σε υποστηρικτικούς ρόλους.

Η υπόθεση της ταινίας επικεντρώνεται σε έναν παλαίμαχο σταρ του αμερικανικού ποδοσφαίρου που προσλαμβάνεται από έναν μαφιόζο για να βρει την κοπέλα του.

Το soundtrack της ταινίας, προτάθηκε για το βραβείο Grammy, ενώ το θεματικό τραγούδι του τίτλου "Against All Odds (Take a Look at Me Now)" σε μουσική και στίχους του Φιλ Κόλινς, ήταν υποψήφιο για Όσκαρ Καλύτερου Πρωτότυπου Τραγουδιού, για Χρυσή Σφαίρα Καλύτερου Πρωτότυπου Τραγουδιού, και το οποίο τελικά κέρδισε το Grammy Καλύτερης Ποπ Ανδρικής Φωνητικής Ερμηνείας από τον Κόλινς.

## Πλοκή
Ο επαγγελματίας ποδοσφαιριστής Τέρι Μπρόγκαν αφήνεται ελεύθερος από την ομάδα του, τους Outlaws. Γερασμένος, τραυματισμένος και με ανάγκη από χρήματα, επικοινωνεί μαζί του ένας παλιός γνώριμος του, ο τζογαδόρος και ιδιοκτήτης νυχτερινού κέντρου Τζέικ Γουάιζ. Ο Τζέικ ζητά από τον Τέρι να εντοπίσει τη φίλη του, Τζέσι Γουάιλερ, η οποία τυχαίνει να είναι και κόρη της κυρίας Γουάιλερ, της ιδιοκτήτριας των Outlaws. Ο Τέρι δείχνει απρόθυμος να αναλάβει τη δουλειά, αλλά χρειάζεται τα χρήματα και ξέρει ότι ο Γουάιζ είναι ικανός να τον εκβιάσει για ένα περιστατικό απάτης.

Ο Τέρι προσπαθεί να πείσει την κυρία Γουάιλερ και τον επιχειρηματικό της συνεργάτη Μπεν Κάξτον να τον επαναφέρουν στην ομάδα. Η κυρία Γουάιλερ αν και δεν εκφράζει κανένα ενδιαφέρον για την ποδοσφαιρική του καριέρα, προσφέρεται να του πληρώσει περισσότερα από ό,τι ο Τζέικ, αν αντ' αυτού βρει την Τζέσι για εκείνη. Ο Χανκ Σάλλι, ο εκπαιδευτής της ομάδας Outlaws, συμβουλεύει τον Τέρι να μείνει μακριά από τον Τζέικ και προσφέρεται να τον βοηθήσει για να αποκτήσει δουλειά προπονητή. Ο Τέρι αποφασίζει να εργαστεί για τον Τζέικ, αλλά μόνο μέχρι να μπορέσει να συνεχίσει την καριέρα του.

Ο Τέρι βρίσκει την Τζέσι να ζει στο Κοζουμέλ του Μεξικού. Αυτήν τον αποκρούει καθώς πιστεύει ότι έχει σταλεί είτε από τον Τζέικ είτε από τη μητέρα της. Ο Τέρι κουράζεται να την καταδιώκει και ετοιμάζει βαλίτσες για να φύγει, αλλά η Τζέσι εκτιμά το γεγονός ότι δεν έχει αποκαλύψει που βρίσκεται. Τον καλεί στο σπίτι της και γίνονται εραστές. Εκεί ο Τέρι της εκμυστηρεύεται τη δύναμη που έχει ο Τζέικ πάνω του. Ο Τέρι και η Τζέσι παραμένουν ευτυχισμένοι μαζί για μερικές εβδομάδες. Εν τω μεταξύ, ο Τέρι επικοινωνεί με τον Τζέικ όπου ισχυρίζεται ότι δεν κατάφερε να εντοπίσει την Τζέσι. Ο Τζέικ στέλνει τον Σάλλι να ερευνήσει και εντοπίζει τους δύο εραστές μόνοι τους στα ερείπια του Τσίτσεν Ίτζα. Μετά από έναν καυγά και μια πάλη μεταξύ του Τέρι και του Σάλλι, η Τζέσι πυροβολεί και σκοτώνει τον Σάλλι. Η Τζέσι θέλει οπωσδήποτε να φύγει για να αποφύγει τη φυλακή, αλλά ο Τέρι αρνείται να το κάνει και η Τζέσι τον εγκαταλείπει γρήγορα.

Μετά την απόρριψη του σώματος του Σάλλι, ο Τέρι επιστρέφει στο Λος Άντζελες. Εκεί εκπλήσσεται όταν μαθαίνει ότι η Τζέσι επέστρεψε στον Τζέικ. Ο Τζέικ προσκαλεί τον Τέρι στο νυχτερινό του κέντρο, όπου του λέει ότι θέλει να εισβάλει στο γραφείο του Στιβ Κιρς, του διεφθαρμένου δικηγόρου της ομάδας των Outlaws, ο οποίος επίσης συμμετέχει στην επιχείρηση τζόγου του Τζέικ. Στη συνέχεια, ο Τέρι πηγαίνει στο σπίτι του Τζέικ, όπου η Τζέσι παραδέχεται τόσο την αγάπη της γι 'αυτόν και την επιρροή που έχει τώρα ο Τζέικ πάνω της καθώς ανακάλυψε ότι σκότωσε τον Σάλλι.

Ο Τέρι εισβάλλει στο γραφείο μόνο για να βρει τον Κιρς νεκρό. Ο Τέρι παλεύει με έναν φύλακα και μετά κρύβει το πτώμα του Κιρς. Εντοπίζει τη γραμματέα του Κιρς, την Έντι, όπου της λέει τι έχει συμβεί και την προειδοποιεί ότι κινδυνεύει και αυτή. Η Έντι του λέει για ένα μυστικό κουτί που περιέχει τις πληροφορίες για να καταστρέψει ολόκληρο το συνδικάτο και τους τοπικούς πολιτικούς. Οι δύο τους επιστρέφουν στο γραφείο για να ανακτήσουν το κουτί. Ο Τζέικ λέει στην Τζέσι ότι έβαλε τον Κιρς να σκοτώσει και να παγιδέψει τον Τέρι για τη δολοφονία. Πηγαίνει στο σπίτι της μητέρας της και ενημερώνει τον Κάξτον ότι ο Τζέικ έστηνε στοιχήματα στην παλιά του ομάδα ποδοσφαίρου χρησιμοποιώντας πληροφορίες από τον Σάλλι και τον Κιρς. Αυτό που δεν ξέρει είναι ότι ο Κάξτον είναι στην πραγματικότητα το αφεντικό του Τζέικ στο συνδικάτο.

Ο Κάξτον αναλαμβάνει την ευθύνη και κανονίζει να συναντήσει τον Τέρι στο χώρο ενός νέου κατασκευαστικού έργου που υποστηρίζει ο ίδιος και η κυρία Γουάιλερ. Ο Τέρι είναι σε θέση να αφοπλίσει τον μπράβο του Κάξτον, τον Τόμι. Λέει ότι το αντίτιμό του για την ανατροπή των αρχείων είναι ότι ο Κάξτον πρέπει να καταστρέψει τον Τζέικ. Ο Κάξτον δείχνει ότι είναι θετικός σε αυτήν την ιδέα, οπότε ο Τζέικ τραβάει το δικό του όπλο και απειλεί να σκοτώσει την Τζέσι, αναγκάζοντας τον Τέρι να ρίξει το όπλο του. Ενώ οι άντρες είναι συγκεντρωμένοι ο ένας στον άλλον, η Τζέσι ανακτά το όπλο που έπεσε και πυροβολεί τον Τζέικ, σκοτώνοντάς τον. Έχοντας σκοτώσει και τον Τζέικ και τον Σάλλι, η Τζέσι πρέπει να συμφωνήσει με τους όρους του Κάξτον για να αποφύγει την φυλάκιση της. Οι όροι του Κάξτον περιλαμβάνουν την επιστροφή της Τζέσι στην εν διαστάσει μητέρα της και τον τερματισμό της σχέσης της με τον Τέρι.

Μήνες αργότερα, ο Τέρι παρακολουθεί μια εκδήλωση δημοσιότητας για το κατασκευαστικό έργο του Κάξτον και της κυρίας Γουάιλερ. Ρίχνει μια τελευταία ματιά στην Τζέσι πριν φύγει από το Λος Άντζελες για να συνεχίσει την ποδοσφαιρική του καριέρα στο Μαϊάμι. Ο Τέρι προβλέπει ότι μια μέρα η Τζέσι θα απελευθερωθεί από τους όρους που έχει επιβάλλει ο Κάξτον και η κυρία Γουάιλερ. Στο μεταξύ, το μόνο που μπορούν να κάνουν ο Τέρι και η Τζέσι είναι να κοιτάζουν ο ένας τον άλλον από απόσταση.

## Διανομή ρόλων
*Ρέιτσελ Γουάρντ - Τζέσι Γουάιλερ
*Τζεφ Μπρίτζες - Τέρι Μπρόγκαν
*Τζέιμς Γουντς - Τζέικ Γουάιζ
*Άλεξ Καρράς - Χανκ Σάλλι
*Τζέιν Γκριρ - κυρία Γουάιλερ
*Ρίτσαρντ Γουίντμαρκ - Μπεν Κάξτον
*Ντόριαν Χάργουντ - Τόμι
*Σόουζι Κουρτζ - Έντι 
*Σολ Ρούμπινεκ - Στηβ Κιρς
 
## Υποδοχή
### Εισπράξεις
Στις Ηνωμένες Πολιτείες και τον Καναδά, το "Έρωτας δίχως αύριο" τερμάτισε στο Νο. 2 στο box office το πρώτο σαββατοκύριακο προβολής, παραμένοντας στο top 10 τις πρώτες πέντε εβδομάδες κυκλοφορίας του. Συνολικά, συγκέντρωσε (έσοδα ΗΠΑ) 21,7 εκατομμύρια δολάρια.

### Κριτικές
Ο Ρότζερ Ίμπερτ των *Chicago Sun-Times* έδωσε στην ταινία 3 στα 4 αστέρια του, λέγοντας ότι έσερνε κατά τόπους λόγω «πολλών πλοκών», ωστόσο εξαργυρώθηκε από τη λεπτή *κοινωνική κριτική*. Η Τζάνετ Μάσλιν, κριτικός των *[[The New York Times|New York Times]]* υπογράμμισε την αποτελεσματική αντίθεση των Γουντς και Μπρίτζες.

 Στο Metacritic στην ταινία αποδίδεται μέσος όρος βαθμολογίας 42 στα 100, με βάση 10 κριτικές, υποδεικνύοντας «μικτές ή μέτριες κριτικές».

## Παραπομπές

## Εξωτερικοί σύνδεσμοι
* 

Κατηγορία:Ταινίες του 1984
Κατηγορία:Νεο-νουάρ ταινίες
Κατηγορία:Αμερικανικές ταινίες της δεκαετίας 1980
Κατηγορία:Αμερικανικές αισθηματικές δραματικές ταινίες
Κατηγορία:Αγγλόφωνες ταινίες
Κατηγορία:Ταινίες βασισμένες σε αμερικανικά μυθιστορήματα
Κατηγορία:Ταινίες παραγωγής Columbia Pictures
Κατηγορία:Ταινίες γυρισμένες στο Λος Άντζελες
Κατηγορία:Ταινίες γυρισμένες στο Μεξικό